http://www.thaigov.go.th

 วันนี้ (16 ตุลาคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติหอการค้า (ฉบับที่ ..) พ.ศ. …. และร่างพระราชบัญญัติ

 สมาคมการค้า (ฉบับที่ ..) พ.ศ. …. รวม 2 ฉบับ

 2. เรื่อง ร่างพระราชบัญญัติลิขสิทธิ์ (ฉบับที่ …) พ.ศ. …. และการสมัครเข้าเป็นภาคี สนธิสัญญาว่าด้วยลิขสิทธิ์ขององค์การทรัพย์สินทางปัญญาโลก (WIPO Copyright Treaty)

|  |
| --- |
| **เศรษฐกิจ- สังคม** |

 3. เรื่อง ร่างแผนพัฒนาเด็กและเยาวชนแห่งชาติ ฉบับที่ 2 พ.ศ. 2560 – 2564

|  |
| --- |
| **ต่างประเทศ** |

 4. เรื่อง การขอความเห็นชอบต่อร่างเอกสารผลลัพธ์การประชุมผู้นำเอเชีย – ยุโรป

 ครั้งที่ 12

 5. เรื่อง การขอความเห็นชอบต่อเอกสารผลลัพธ์การประชุมอาเซียนว่าด้วยความร่วมมือ ด้านการเมืองและความมั่นคงในภูมิภาคเอเชีย – แปซิฟิก ครั้งที่ 25

 6. เรื่อง ขอความเห็นชอบปฏิญญาบาลาคลาวาว่าด้วยการเสริมสร้างบทบาททางเศรษฐกิจ ของสตรีและความเสมอภาคระหว่างเพศ ซึ่งเป็นเงื่อนไขสำคัญสู่การพัฒนาที่ยั่งยืน

 7. เรื่อง ขออนุมัติลงนามเอกสารผลลัพธ์การประชุมคณะทำงานสาขาความร่วมมือ เศรษฐกิจข้ามพรมแดนภายใต้กรอบความร่วมมือแม่โขง – ล้านช้าง  ครั้งที่ 2

 8. เรื่อง การขอความเห็นชอบต่อร่างปฏิญญาร่วมของรัฐมนตรีกลาโหมอาเซียนและร่าง แถลงการณ์ร่วมของรัฐมนตรีกลาโหมอาเซียนกับรัฐมนตรีกลาโหมประเทศ

 คู่เจรจา รวมทั้งร่างเอกสารความร่วมมือในกรอบการประชุมรัฐมนตรีกลาโหม อาเซียน

 9. เรื่อง ขออนุมัติให้ความช่วยเหลือสาธารณรัฐประชาธิปไตยประชาชนลาวในการ ซ่อมแซมบูรณะความเสียหายสะพานมิตรภาพ 3 (นครพนม – คำม่วน) และ สะพานมิตรภาพ 4 (เชียงของ –ห้วยทราย)

 (ท่านสามารถดาวน์โหลดมติผลการประชุมคณะรัฐมนตรี ฉบับวันที่ 16 ตุลาคม 2561)

ด้วยการสแกน QR Code



 10. เรื่อง การรับรองเอกสารผลการประชุมรัฐมนตรีอาเซียนที่กำกับดูแลงานด้านวัฒนธรรม และศิลปะ ครั้งที่ 8 และการประชุมที่เกี่ยวข้องกับประเทศคู่เจรจา ณ เมืองยอกยา การ์ตา สาธารณรัฐอินโดนีเซีย

 11. เรื่อง การรับรองร่างปฏิญญารัฐมนตรีหัวข้อ “Navigating policy with data to leave no one behind” สำหรับการประชุมคณะกรรมการด้านสถิติภายใต้เอสแคป สมัยที่ 6

|  |
| --- |
| **แต่งตั้ง** |

 12. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงเกษตร และสหกรณ์)

 13. เรื่อง แต่งตั้งผู้ว่าการการไฟฟ้านครหลวง

 14. เรื่อง การแต่งตั้งกรรมการในคณะกรรมการส่งเสริมการจัดประชุมและนิทรรศการ

 15. เรื่อง แต่งตั้งกรรมการในคณะกรรมการบริหารกองทุนตามพระราชบัญญัติอ้อยและ น้ำตาลทราย พ.ศ. 2527

 16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

 17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหาร ระดับสูง (กระทรวงอุตสาหกรรม)

 18. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติหอการค้า (ฉบับที่ ..) พ.ศ. …. และร่างพระราชบัญญัติสมาคมการค้า (ฉบับที่ ..) พ.ศ. …. รวม 2 ฉบับ**

 คณะรัฐมนตรีมีมติอนุมัติหลักการร่างพระราชบัญญัติหอการค้า (ฉบับที่ ..) พ.ศ. …. และร่างพระราชบัญญัติสมาคมการค้า (ฉบับที่ ..) พ.ศ. …. รวม 2 ฉบับ ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นสำนักงานส่งเสริมวิสาหกิจขนาดกลางและขนาดย่อมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป และให้กระทรวงพาณิชย์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป

 **สาระสำคัญของร่างพระราชบัญญัติ**

|  |
| --- |
| **ร่างพระราชบัญญัติหอการค้า (ฉบับที่ ..) พ.ศ. ….** |
| **ประเด็นที่ขอแก้ไขเพิ่มเติม** | **รายละเอียดและเหตุผล** |
| 1. เพิ่มบทนิยาม “สมาคมการค้า”  | เพื่อให้ครอบคลุมถึงสมาคมซึ่งจดทะเบียนตามกฎหมายอื่นที่มีวัตถุประสงค์ในการส่งเสริมการค้า การบริการ การประกอบอาชีพอิสระ อุตสาหกรรม การเงิน หรือเศรษฐกิจ อันมิใช่การหากำไรหรือรายได้มาแบ่งปันกัน ให้สามารถสมัครและใช้สิทธิในฐานะสมาชิกสามัญของหอการค้าได้  |
| 2. แก้ไขเพิ่มเติมหน้าที่ของหอการค้า  | เพื่อให้หอการค้าสามารถดำเนินการเพื่อส่งเสริมการค้า สามารถทำสัญญากับภาครัฐ มีอำนาจในการเป็นพยานรับรองลายมือชื่อของบุคคลในเอกสารที่มีผู้ขอรับรอง (Notary Public) และจัดส่งเสริมการค้าบริการตามที่มีกฎหมายระบุให้เป็นหน้าที่ของหอการค้า หรืออาจร่วมมือกับองค์กรอื่นโดยมีการจัดสรรค่าตอบแทนระหว่างกันได้  |
| 3. แก้ไขเพิ่มเติมอำนาจหน้าที่ของหอการค้า  | เดิมห้ามไม่ให้หอการค้าประกอบวิสาหกิจทุกประเภท แต่เพื่อให้การทำงานมีความคล่องตัวมากขึ้น จึงแก้ไขเพิ่มเติมโดยกำหนดข้อยกเว้นหากเป็นการประกอบวิสาหกิจเพื่อเป็นไปตามหน้าที่ของหอการค้า ตามมาตรา 28 ของพระราชบัญญัติหอการค้า พ.ศ. 2509 เช่น ส่งเสริมการค้า การบริการ การประกอบวิชาชีพอิสระ รับปรึกษาและให้ข้อแนะนำแก่สมาชิกเกี่ยวกับการค้าให้สามารถกระทำการได้  |
| 4. แก้ไขเพิ่มเติมการเลิกหอการค้า  | เดิมไม่ได้กำหนดสัดส่วนของการลงมติให้เลิกหอการค้า จึงกำหนดสัดส่วนโดยใช้เสียงส่วนใหญ่ในการนับคะแนน คือ 3 ใน 4 ของสมาชิกทั้งหมด จึงจะเลิกหอการค้าได้  |
| 5. ปรับปรุงบัญชีอัตราค่าธรรมเนียมท้ายพระราชบัญญัติ  | ใบอนุญาตหอการค้า เดิมฉบับละ 500 บาท เป็น 2,000 บาท ใบแทนใบอนุญาตหอการค้า เดิมฉบับละ 50 บาท เป็น 200 บาท การขอตรวจหรือคัดเอกสาร เดิมครั้งละ 5 บาท เป็น 50 บาท เพื่อให้สอดคล้องกับสภาพเศรษฐกิจในปัจจุบัน  |
| 6. แก้ไขชื่อรัฐมนตรีรักษาการ  | แก้ไขให้รัฐมนตรีว่าการกระทรวงพาณิชย์รักษาการ เดิมเป็นรัฐมนตรีว่าการกระทรวงเศรษฐการรักษาการ เพื่อให้เป็นไปตามข้อเท็จจริง  |
| **ร่างพระราชบัญญัติสมาคมการค้า (ฉบับที่ ..) พ.ศ. ….** |
| **ประเด็นที่ขอแก้ไขเพิ่มเติม** | **รายละเอียดและเหตุผล** |
| 1. แก้ไขเพิ่มเติมการใช้ชื่อของสมาคมการค้า | เดิมมาตรา 13 (1) กำหนดว่าสมาคมการค้ามีเพียงชื่อเรียกโดยไม่ต้องระบุว่าเป็นสมาคมการค้า แก้ไขเป็นต้องมีคำว่า สมาคมการค้า นำหน้าชื่อด้วย เพื่อความชัดเจน  |
| 2. แก้ไขเพิ่มเติมอำนาจหน้าที่ของสมาคมการค้า  | แก้ไขเพิ่มเติมเพื่อให้สมาคมการค้าประกอบวิสาหกิจเพื่อส่งเสริมการค้าได้มากขึ้น เช่น ประกอบวิสาหกิจที่อยู่ในวัตถุประสงค์ของสมาคมการค้านั้น ๆ  |
| 3. แก้ไขเพิ่มเติมเรื่องผู้ร้องขอเพิกถอนมติที่ประชุมใหญ่ของสมาคมการค้า  | เดิมกำหนด “ให้สมาชิกคนหนึ่งคนใดหรือพนักงานเจ้าหน้าที่ร้องขอ” เพิกถอนมติที่ประชุมใหญ่ของสมาคมการค้า ที่เป็นการฝ่าฝืนกฎหมายหรือข้อบังคับของสมาคมการค้า เป็น “ให้สมาชิกคนหนึ่งคนใดร้องขอ” โดยยกเลิกอำนาจของพนักงานเจ้าหน้าที่เพื่อให้เกิดความถูกต้องและเป็นธรรมแก่สมาชิกของสมาคมการค้า  |
| 4. แก้ไขอำนาจของรัฐมนตรีรักษาการกรณีสั่งให้เลิกสมาคมการค้า  | เป็นการยกเลิกอำนาจของรัฐมนตรีว่าการกระทรวงพาณิชย์ กรณีเมื่อสมาคมการค้าไม่สามารถดำเนินกิจการต่อไป หรือหยุดดำเนินกิจการตั้งแต่ 2 ปีขึ้นไป ไปเป็นอำนาจของนายทะเบียน  |
| 5. ปรับปรุงบัญชีอัตราค่าธรรมเนียมท้ายพระราชบัญญัติ  | ใบอนุญาตสมาคมการค้า เดิมฉบับละ 500 บาท เป็น 1,500 บาท ใบแทนใบอนุญาตสมาคมการค้า เดิมฉบับละ 50 บาท เป็น 200 บาท การขอตรวจหรือคัดเอกสาร เดิมครั้งละ 5 บาท เป็น 50 บาท เพื่อให้สอดคล้องกับสภาพเศรษฐกิจในปัจจุบัน  |
| 6. แก้ไขชื่อรัฐมนตรีรักษาการ  | แก้ไขให้รัฐมนตรีว่าการกระทรวงพาณิชย์รักษาการ เดิมเป็นรัฐมนตรีว่าการกระทรวงเศรษฐการรักษาการ เพื่อให้เป็นไปตามข้อเท็จจริง  |

**2. เรื่อง ร่างพระราชบัญญัติลิขสิทธิ์ (ฉบับที่ …) พ.ศ. …. และการสมัครเข้าเป็นภาคีสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก (WIPO Copyright Treaty)**

 คณะรัฐมนตรีมีมติเห็นชอบ อนุมัติ และรับทราบ ดังนี้

 1. เห็นชอบการเข้าเป็นภาคีสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก และให้ส่งสนธิสัญญาดังกล่าวให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติเพื่อพิจารณาให้ความเห็นชอบตามมาตรา 178 วรรคสอง ของรัฐธรรมนูญแห่งราชอาณาจักรไทยต่อไป ตามที่กระทรวงพาณิชย์เสนอ

 2. อนุมัติหลักการร่างพระราชบัญญัติลิขสิทธิ์ (ฉบับที่ …) พ.ศ. …. ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงดิจิทัลเพื่อเศรษฐกิจและสังคม กระทรวงวัฒนธรรม และสำนักงานอัยการสูงสุด ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 3. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ต้องออกตามร่างพระราชบัญญัติดังกล่าว ตามที่กระทรวงพาณิชย์เสนอ

 4. ให้กระทรวงพาณิชย์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติและฝ่ายกฎหมายและกระบวนการยุติธรรม คณะรักษาความสงบแห่งชาติไปพิจารณาดำเนินการต่อไป

 5. ให้กระทรวงการต่างประเทศจัดทำและดำเนินการยื่นภาคยานุวัติสารต่อผู้อำนวยการใหญ่ขององค์การทรัพย์สินทางปัญญาโลกเมื่อสภานิติบัญญัติแห่งชาติให้ความเห็นชอบสนธิสัญญาฯ และร่างพระราชบัญญัติฯ ตามที่กระทรวงพาณิชย์เสนอ มีผลใช้บังคับเป็นกฎหมายแล้ว

 **สาระสำคัญของเรื่อง**

 1. **สนธิสัญญาว่าด้วยลิขสิทธิ์ขององค์การทรัพย์สินทางปัญญาโลก** มีสาระสำคัญเป็นการคุ้มครองสิทธิแก่ผู้สร้างสรรค์ในการนำงานลิขสิทธิ์ออกเผยแพร่ต่อสาธารณชนบนสื่อเทคโนโลยีสารสนเทศ และกำหนดให้คุ้มครองงานภาพถ่ายตลอดอายุผู้สร้างสรรค์และต่อไปอีก 50 ปี นับแต่ผู้สร้างสรรค์ถึงแก่ความตาย ตลอดจนกำหนดหลักเกณฑ์การคุ้มครองมาตรการทางเทคโนโลยี และการคุ้มครองข้อมูลบริหารสิทธิที่อยู่ในรูปแบบอิเล็กทรอนิกส์

 2. **ร่างพระราชบัญญัติลิขสิทธิ์ (ฉบับที่ …) พ.ศ. ….** เป็นการแก้ไขพระราชบัญญัติลิขสิทธิ์ พ.ศ. 2537 และที่แก้ไขเพิ่มเติม โดยมีสาระสำคัญเป็นการแก้ไขอายุการคุ้มครองลิขสิทธิ์ในงานภาพถ่าย โดยให้การคุ้มครองงานภาพถ่ายตลอดอายุผู้สร้างสรรค์และต่อไปอีก 50 ปี นับแต่ผู้สร้างสรรค์ถึงแก่ความตาย เพื่อให้สอดคล้องกับสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก โดยกำหนดเพิ่มเติมข้อจำกัดความรับผิดของผู้ให้บริการ และกำหนดให้เฉพาะการหลบเลี่ยงมาตรการทางเทคโนโลยีสำหรับควบคุมการเข้าถึงเป็นความผิดฐานละเมิดมาตรการทางเทคโนโลยี และแก้ไขข้อยกเว้นการละเมิดมาตรการทางเทคโนโลยี ซึ่งจะเป็นการยกระดับการคุ้มครองงานอันมีลิขสิทธิ์ให้สอดคล้องกับมาตรฐานสากล และยังเป็นการแก้ไขกฎหมายเพื่อให้สอดคล้องกับสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก ปัจจุบันสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก มีภาคีสมาชิกเข้าร่วมแล้ว 96 ประเทศ

|  |
| --- |
| **เศรษฐกิจ- สังคม** |

**3. เรื่อง ร่างแผนพัฒนาเด็กและเยาวชนแห่งชาติ ฉบับที่ 2 พ.ศ. 2560 – 2564**

 คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

 1. เห็นชอบในหลักการร่างแผนพัฒนาเด็กและเยาวชนแห่งชาติ ฉบับที่ 2 พ.ศ. 2560 – 2564

 2. เห็นชอบให้หน่วยงานที่เกี่ยวข้องจัดทำแผนปฏิบัติการของหน่วยงานและแผนปฏิบัติการประจำปีเพื่อขับเคลื่อนสู่การปฏิบัติอย่างมีประสิทธิภาพ

 3. เห็นชอบให้กระทรวงมหาดไทย (มท.) จัดทำแผนพัฒนาเด็กและเยาวชนและแผนปฏิบัติการ ของจังหวัด ท้องถิ่น พร้อมทั้งจัดตั้งงบประมาณในการดำเนินงาน

 4. เห็นชอบให้ พม. ติดตามและประเมินผลการขับเคลื่อนยุทธศาสตร์ ตามแผนฯ เป็นรายปี ระยะครึ่งแผน และระยะสิ้นสุดแผน

 **สาระสำคัญของเรื่อง**

 ร่างแผนพัฒนาเด็กและเยาวชนแห่งชาติ ฉบับที่ 2 พ.ศ. 2560 – 2564 เป็นยุทธศาสตร์การส่งเสริมและพัฒนาเด็กและเยาวชนแบบองค์รวมฉบับที่ 2 ของประเทศไทย ซึ่งได้นำหลักการและบทบัญญัติของพระราชบัญญัติส่งเสริมการพัฒนาเด็กและเยาวชนแห่งชาติ พ.ศ. 2550 การศึกษาประเด็นท้าทายที่มีผลต่อการพัฒนาเด็กและเยาวชนของประเทศไทยและมาตรฐานสากลมาพิจารณาประกอบในการยกร่างแผนดังกล่าว โดยมีกระบวนการจัดทำอย่างเป็นขั้นตอนและเน้นการมีส่วนร่วมของทุกภาคส่วนในระดับชาติและระดับท้องถิ่นให้ไปในทิศทางเดียวกัน โดยมีสาระสำคัญประกอบด้วยยุทธศาสตร์ 5 ยุทธศาสตร์ ได้แก่ ยุทธศาสตร์การพัฒนาศักยภาพและสร้างภูมิคุ้มกันเด็กและเยาวชน ยุทธศาสตร์การเสริมสร้างความเข้มแข็งของกลไกสภาพแวดล้อมให้เอื้อต่อการพัฒนาเด็กและเยาวชนอย่างมีประสิทธิภาพ ยุทธศาสตร์การส่งเสริมการมีส่วนร่วมของเด็กและเยาวชน ยุทธศาสตร์การส่งเสริมบทบาทและระดมความร่วมมือของทุกภาคส่วนในการพัฒนาเด็กและเยาวชน และยุทธศาสตร์การพัฒนานวัตกรรมการบริหารจัดการในการพัฒนาเด็กและเยาวชน โดยในแต่ละยุทธศาสตร์จะมีการกำหนดเป้าประสงค์ มาตรการ และหน่วยงานที่รับผิดชอบ รวมทั้งกำหนดแนวทางการขับเคลื่อนแผนไปสู่การปฏิบัติ ตลอดจนการติดตามและประเมินผล โดยมีคณะกรรมการส่งเสริมการพัฒนาเด็กและเยาวชนแห่งชาติเป็นกลไกสำคัญ

|  |
| --- |
| **ต่างประเทศ** |

**4. เรื่อง การขอความเห็นชอบต่อร่างเอกสารผลลัพธ์การประชุมผู้นำเอเชีย – ยุโรป ครั้งที่ 12**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบต่อร่างเอกสารผลลัพธ์ของการประชุมผู้นำเอเชีย – ยุโรป ครั้งที่ 12 (12th ASEM Summit Meeting – ASEM 12)

 ในกรณีที่มีความจำเป็นต้องแก้ไขปรับปรุงถ้อยคำของร่างเอกสารผลลัพธ์ของการประชุมฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ กต. สามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวด้วย

 2. อนุมัติให้นายกรัฐมนตรี หรือผู้ที่ได้รับมอบหมายให้เป็นหัวหน้าคณะผู้แทนไทยเข้าร่วม การประชุมฯ เป็นผู้ร่วมให้การรับรองร่างเอกสารผลลัพธ์ของการประชุมฯ

 **สาระสำคัญของเรื่อง**

กต. รายงานว่า นายกรัฐมนตรีมีกำหนดการเดินทางไปเข้าร่วมการประชุมผู้นำเอเชีย – ยุโรป ครั้งที่ 12 (12th ASEM Summit Meeting – ASEM 12) ภายใต้หัวข้อหลัก “หุ้นส่วนระดับโลกเพื่อความท้าทายระดับโลก” โดยนายโดนัลด์ ทุสก์ ประธานคณะมนตรียุโรป เป็นประธาน และมีผู้เข้าร่วมการประชุมฯ ประกอบด้วย 1) ประมุขรัฐและหัวหน้ารัฐบาลหรือผู้แทนระดับสูงของประเทศในเอเชียและยุโรปรวม 51 ประเทศ และ 2) ประธานคณะกรรมาธิการยุโรปและเลขาธิการอาเซียน ทั้งนี้ จะมีการรับรองเอกสารผลลัพธ์ของการประชุมฯ ซึ่งเป็นการแสดงถึงความมุ่งมั่นของประเทศสมาชิกการประชุมเอเชีย – ยุโรป (Asia-Europe Meeting - ASEM) ในการส่งเสริมความร่วมมือในสาขาที่สมาชิก ASEM ให้ความสำคัญ โดยจะมีการเผยแพร่เมื่อเสร็จสิ้นการประชุมดังกล่าวแล้ว

 สำหรับ**สาระสำคัญของร่างเอกสารผลลัพธ์ของการประชุมฯ** เป็นการกล่าวถึงบทบาทของ ASEM ในการส่งเสริมระเบียบความร่วมมือระหว่างประเทศแบบพหุภาคีและการค้าระหว่างประเทศที่มีพื้นฐานบนระเบียบกฎเกณฑ์ เพื่อให้ความร่วมมือเรื่องต่าง ๆ บรรลุวาระการพัฒนาที่ยั่งยืนของสหประชาชาติ เกิดความเท่าเทียมทางเพศ สร้างความเชื่อมโยงในกรอบ ASEM รวมทั้งเพื่อรับมือกับความท้าทายจากการเปลี่ยนแปลงของสภาพภูมิอากาศได้อย่างเท่าทัน โดยสาขาความร่วมมือ ดำเนินการภายใต้ 3 เสาหลัก ดังนี้ **เสาที่ 1 การเมืองและความมั่นคง** ได้แก่ 1) ความมั่นคงและเสรีภาพทางไซเบอร์ 2) การต่อต้านการก่อการร้าย 3) การโยกย้ายถิ่นฐาน 4) สมุทราภิบาลและความมั่นคงทางทะเล **เสาที่ 2 เศรษฐกิจและการเงิน** ได้แก่ 1) การสนับสนุนองค์การการค้าโลกและระบบการค้าที่มีพื้นฐานบนระเบียบกฎเกณฑ์ 2) การเติบโตทางเศรษฐกิจที่ครอบคลุมและยั่งยืน 3) การเพิ่มบทบาททางเศรษฐกิจของสตรี 4) ภาษีและการปรับเปลี่ยนสู่ดิจิทัลของเศรษฐกิจ **เสาที่ 3 สังคมและวัฒนธรรม** ได้แก่ 1) การศึกษา 2) ความเท่าเทียมทางเพศ 3) การท่องเที่ยวอย่างยั่งยืน 4) การทูตวัฒนธรรม 5) มูลนิธิเอเชีย-ยุโรป

 ทั้งนี้ กต. แจ้งว่าการให้ความเห็นชอบร่างเอกสารผลลัพธ์ของการประชุมฯ จะเป็นประโยชน์ต่อการพัฒนาเศรษฐกิจและสังคมของไทย เช่น การส่งเสริมความเชื่อมโยงทางเศรษฐกิจที่ครอบคลุมทุกกลุ่มผู้มีส่วนได้ส่วนเสีย การสนับสนุนผู้ประกอบการขนาดกลาง ขนาดย่อมและรายย่อย การอำนวยความสะดวกด้านการค้า การส่งเสริมความร่วมมือการศึกษาที่มีคุณภาพ เป็นต้น โดยการประชุมผู้นำเอเชีย-ยุโรป ครั้งที่ 12 จัดขึ้นระหว่างวันที่ 18 – 19 ตุลาคม 2561 ณ กรุงบรัสเซลส์ ราชอาณาจักรเบลเยียม

**5. เรื่อง การขอความเห็นชอบต่อเอกสารผลลัพธ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย – แปซิฟิก ครั้งที่ 25**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบต่อขอบเขตอำนาจหน้าที่ของกลุ่มศึกษาว่าด้วยการเสริมสร้างความไว้เนื้อเชื่อใจเพื่อลดความเสี่ยงจากความขัดแย้งที่สืบเนื่องจากการใช้เทคโนโลยีสารสนเทศและการสื่อสาร (กลุ่มศึกษาฯ)

 2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมรับรองขอบเขตอำนาจหน้าที่ของกลุ่มศึกษาฯ โดย กต. จะมีหนังสือแจ้งสิงคโปร์ในฐานะประธานการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย – แปซิฟิก (ASEAN Regional Forum - ARF) และประเทศ อื่น ๆ ที่เกี่ยวข้องรับทราบต่อไป

 **สาระสำคัญของขอบเขตอำนาจหน้าที่ของกลุ่มศึกษาว่าด้วยการเสริมสร้างความไว้เนื้อเชื่อใจ เพื่อลดความเสี่ยงจากความขัดแย้งที่สืบเนื่องจากการใช้เทคโนโลยีสารสนเทศและการสื่อสาร** ซึ่งเป็นเอกสารผลลัพธ์ของการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิก (ASEAN Regional Forum - ARF) ครั้งที่ 25 ที่จัดขึ้นระหว่างวันที่ 4 สิงหาคม 2561 โดยในการประชุมดังกล่าวได้เสนอให้มีการพิจารณารับรองร่างขอบเขตอำนาจหน้าที่ของกลุ่มศึกษาฯ [เป็นเอกสารเพิ่มเติมนอกเหนือจากเอกสารที่คณะรัฐมนตรีได้มีมติเห็นชอบไว้แล้ว (วันที่ 31 กรกฎาคม 2561)] ซึ่งมีสาระสำคัญเกี่ยวกับการกำหนดให้กลุ่มศึกษาฯ จัดทำข้อเสนอเกี่ยวกับมาตรการเสริมสร้างความไว้เนื้อเชื่อใจและข้อเสนอในประเด็นที่เกี่ยวเนื่องกับความมั่นคงและการใช้เทคโนโลยีสารสนเทศและการสื่อสาร รวมทั้งกำหนดหลักเกณฑ์ กฎระเบียบ และขั้นตอนต่าง ๆ ของการทำงานของกลุ่มศึกษาฯ เช่น ผู้เข้าร่วมประชุม การบริหารจัดการ และการเผยแพร่เอกสาร โดยในเบื้องต้น ฝ่ายไทย (กระทรวงการต่างประเทศ) ได้พิจารณาร่างขอบเขตอำนาจหน้าที่ของกลุ่มศึกษาดังกล่าวแล้ว ไม่มีข้อขัดข้องในหลักการและเห็นว่า เอกสารดังกล่าวจะช่วยเสริมสร้างและส่งเสริมผลประโยชน์ทางด้านความมั่นคงและผลักดันนโยบายเศรษฐกิจดิจิทัลของไทย รวมถึงแก้ไขความเสี่ยงจากเทคโนโลยีสารสนเทศและการสื่อสารที่จะมีผลกระทบต่อประเทศไทยและภูมิภาคในภาพรวม

**6. เรื่อง ขอความเห็นชอบปฏิญญาบาลาคลาวาว่าด้วยการเสริมสร้างบทบาททางเศรษฐกิจของสตรีและความเสมอภาคระหว่างเพศ ซึ่งเป็นเงื่อนไขสำคัญสู่การพัฒนาที่ยั่งยืน**

 คณะรัฐมนตรีมีมติเห็นชอบปฏิญญาบาลาคลาวาว่าด้วยการเสริมสร้างบทบาททางเศรษฐกิจของสตรีและความเสมอภาคระหว่างเพศ ซึ่งเป็นเงื่อนไขสำคัญสู่การพัฒนาที่ยั่งยืน ตามที่กระทรวงการพัฒนาสังคมและความมั่นคงของมนุษย์ (พม.) เสนอ เพื่อให้หน่วยงานที่เกี่ยวข้องนำไปใช้ดำเนินงานต่อไป

 **สาระสำคัญของปฏิญญาบาลาคลาวาว่าด้วยการเสริมสร้างบทบาททางเศรษฐกิจของสตรีและความเสมอภาคระหว่างเพศ ซึ่งเป็นเงื่อนไขสำคัญสู่การพัฒนาที่ยั่งยืน** มีสาระสำคัญเกี่ยวกับแนวทางการเสริมสร้างบทบาททางเศรษฐกิจของสตรี ด้านการค้าการลงทุน และบทบาทของสตรีกับสมดุลทางเศรษฐกิจภาคทะเล ซึ่งประเทศไทยได้เห็นชอบในหลักการของปฏิญญาดังกล่าวแล้วในการประชุมระดับรัฐมนตรี เรื่อง การเสริมสร้างบทบาททางเศรษฐกิจของสตรีซึ่งเป็นเงื่อนไขสำคัญสู่การพัฒนาที่ยั่งยืน ระหว่างวันที่ 26 – 31 สิงหาคม 2561 ณ สาธารณรัฐมอริเชียส แต่ยังไม่ได้มีการรับรอง เนื่องจากต้องขอความเห็นชอบจากคณะรัฐมนตรีก่อน ทั้งนี้ ภายหลังคณะรัฐมนตรีมีมติเห็นชอบปฏิญญาดังกล่าว พม. จะดำเนินการรายงานความเห็นชอบของคณะรัฐมนตรีไปยังเลขาธิการสมาคมแห่งมหาสมุทรอินเดีย เพื่อรับรองปฏิญญาดังกล่าวต่อไป

**7. เรื่อง ขออนุมัติลงนามเอกสารผลลัพธ์การประชุมคณะทำงานสาขาความร่วมมือเศรษฐกิจข้ามพรมแดนภายใต้กรอบความร่วมมือแม่โขง – ล้านช้าง  ครั้งที่ 2**

                    คณะรัฐมนตรีมีมติเห็นชอบต่อเอกสารผลลัพธ์การประชุมคณะทำงานสาขาความร่วมมือเศรษฐกิจข้ามพรมแดน  ภายใต้กรอบความร่วมมือแม่โขง–ล้านช้าง (Mekong-Lancang Cooperation : MLC) (ประกอบด้วยสมาชิก 6 ประเทศ ได้แก่ กัมพูชา  สปป.ลาว เมียนมา เวียดนาม ไทย และจีน)  ครั้งที่ 2 และอนุมัติให้อธิบดีกรมเจรจาการค้าระหว่างประเทศหรือผู้ที่ได้รับมอบหมายเป็นผู้ลงนามในเอกสารผลลัพธ์การประชุมฯ ตามที่กระทรวงพาณิชย์ (พณ.) เสนอ

                    ทั้งนี้ หากมีความจำเป็นต้องปรับเปลี่ยนเอกสารผลลัพธ์ฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงพาณิชย์ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว และให้กระทรวงพาณิชย์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป

          **สาระสำคัญของเรื่อง**

                    สาธารณรัฐประชาชนจีนและราชอาณาจักรกัมพูชาเป็นเจ้าภาพการประชุมคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง – ล้านช้าง ครั้งที่ 2  เมื่อวันที่ 19-20 มิถุนายน 2561 ณ นครคุนหมิง  สาธารณรัฐประชาชนจีน ที่ประชุมได้จัดทำเอกสารผลลัพธ์การประชุมคณะทำงานฯ เพื่อให้ประเทศสมาชิกภายใต้กรอบความร่วมมือแม่โขง – ล้านช้างลงนามในเอกสารดังกล่าว ซึ่งประเทศสมาชิกทุกประเทศ ยกเว้นไทยได้ลงนามในเอกสารดังกล่าวแล้วเมื่อวันที่ 20 มิถุนายน 2561 ทั้งนี้ เอกสารผลลัพธ์การประชุมฯ ดังกล่าว เป็นเอกสารสรุปผลการประชุมที่เกี่ยวข้องกับการดำเนินการร่วมกันเพื่อให้บรรลุเป้าการค้าระหว่างประเทศสมาชิกให้ถึง 250,000 ล้านดอลลาร์สหรัฐ  ภายในปี 2563 ตามที่ได้ประกาศไว้ในแถลงการณ์ร่วมรัฐมนตรีเศรษฐกิจประเทศสมาชิกแม่โขง – ล้านช้าง เพื่อกระชับความร่วมมือเศรษฐกิจข้ามพรมแดน  โดยประเทศสมาชิกเห็นพ้องกันในเรื่องต่าง ๆ ได้แก่  การเสนอให้มีความร่วมมือในการส่งเสริมการค้า  การอำนวยความสะดวกทางการค้าและการเพิ่มมูลค่าการค้าโดยจีนจะเปิดตลาดให้กับสินค้านำเข้าจากประเทศสมาชิกมากขึ้น  การกระชับความร่วมมือด้านพาณิชย์อิเล็กทรอนิกส์  การส่งเสริมความร่วมมือด้านการลงทุน การจัดทำแผนพัฒนาระยะ 5 ปี สำหรับความร่วมมือเศรษฐกิจข้ามพรมแดน การส่งเสริมการอำนวยความสะดวกทางการค้าในภูมิภาคโดยใช้เทคโนโลยีขั้นสูง

**8. เรื่อง การขอความเห็นชอบต่อร่างปฏิญญาร่วมของรัฐมนตรีกลาโหมอาเซียนและร่างแถลงการณ์ร่วม ของรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา รวมทั้งร่างเอกสารความร่วมมือในกรอบการประชุมรัฐมนตรีกลาโหมอาเซียน**

 คณะรัฐมนตรีมีมติเห็นชอบตามที่รองนายกรัฐมนตรี (พลเอก ประวิตร  วงษ์สุวรรณ) และรัฐมนตรีว่าการกระทรวงกลาโหม เสนอดังนี้

 1.  ร่างปฏิญญาร่วมของรัฐมนตรีกลาโหมอาเซียนว่าด้วยการส่งเสริมความร่วมมือและเสริมสร้างความเข้มแข็งของอาเซียน ร่างแถลงการณ์ร่วมของรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา และร่างเอกสารความร่วมมือในกรอบการประชุมรัฐมนตรีกลาโหมอาเซียน รวมจำนวน 10 ฉบับ

 2. มอบหมายให้รองนายกรัฐมนตรี (พลเอก ประวิตร วงษ์สุวรรณ) และรัฐมนตรีว่าการกระทรวงกลาโหม หรือผู้แทนเป็นผู้ลงนามในร่างปฏิญญาร่วมฯ และรับรองร่างแถลงการณ์ร่วมฯ รวมทั้งร่างเอกสารความร่วมมือฯ

                    ทั้งนี้  ในกรณีที่มีความจำเป็นจะต้องปรับปรุงถ้อยคำหรือสาระสำคัญของร่างเอกสารฯ

ที่คณะรัฐมนตรีได้เคยอนุมัติหรือเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือให้ความเห็นชอบ  ให้สามารถดำเนินการได้โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตามนัยมติคณะรัฐมนตรีเมื่อวันที่ 30 มิถุนายน 2558

          **สาระสำคัญของเรื่อง**

                    ร่างปฏิญญาร่วมของรัฐมนตรีกลาโหมอาเซียนว่าด้วยการส่งเสริมความร่วมมือและเสริมสร้างความเข้มแข็งของอาเซียน จำนวน 1 ฉบับ ร่างแถลงการณ์ร่วมของรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา   จำนวน 2 ฉบับ  และร่างเอกสารความร่วมมือในกรอบการประชุมรัฐมนตรีกลาโหมอาเซียนที่เสนอโดยประเทศสมาชิกอาเซียน จำนวน 7 ฉบับ รวมทั้งสิ้น 10 ฉบับมีสาระสำคัญสรุปได้ ดังนี้

|  |  |  |
| --- | --- | --- |
| **เอกสาร** | **สาระสำคัญ** | **ลงนาม/รับรอง** |
| **ร่างปฏิญญาร่วมฯ****จำนวน 1 ฉบับ** | เพื่อส่งเสริมความร่วมมือและเสริมสร้างความเข้มแข็งของอาเซียนโดยแสดงเจตนารมณ์ร่วมกันที่จะขับเคลื่อนความร่วมมือด้านความมั่นคงและเสริมสร้างความเป็นหุ้นส่วนกับประเทศคู่เจรจา | ลงนาม |
| **ร่างแถลงการณ์ ร่วมฯ จำนวน 2 ฉบับ** | เพื่อป้องกันและต่อต้านภัยคุกคามของการก่อการร้าย เช่น การมุ่งมั่นที่จะประสานงานอย่างใกล้ชิดผ่านกลไกและเวทีของอาเซียนเพื่อเสริมสร้างขีดความสามารถในการแก้ไขปัญหาการก่อการร้าย | รับรอง |
| **ร่างเอกสารความร่วมมือฯ จำนวน 7 ฉบับ** | เพื่อส่งเสริมความร่วมมือต่าง ๆ ในกรอบการประชุมรัฐมนตรีกลาโหมอาเซียน เช่น  การสร้างความไว้เนื้อเชื่อใจในเชิงปฏิบัติและการเตรียมพร้อมด้านการต่อต้านการก่อการร้ายในภูมิภาคเพื่อเผชิญหน้ากับภัยคุกคามด้านสารเคมี ชีวภาพ  และรังสี การกำหนดข้อปฏิบัติสำหรับประเทศผู้สังเกตการณ์ในกิจกรรมของคณะทำงานผู้เชี่ยวชาญด้าน ต่าง ๆ ในกรอบการประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา พัฒนาแนวทางปฏิบัติสำหรับอากาศยานทหารเมื่อเกิดเหตุการณ์อากาศยานทหารเผชิญหน้ากัน  การกำหนดรายละเอียดเกี่ยวกับการฝึกผสมทางทะเลระหว่างอาเซียนกับสหรัฐอเมริกา  การยกระดับความร่วมมือด้านการต่อต้านการก่อการร้ายระหว่างกลาโหมประเทศสมาชิกอาเซียนในด้านต่าง ๆ | รับรอง |

โดยจะมีการลงนามและรับรองเอกสารทั้งหมดในการประชุมรัฐมนตรีกลาโหมอาเซียน (ASMM)  ครั้งที่ 12 และ การประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา (ADMM-Plus) ครั้งที่ 5  ระหว่างวันที่ 18-20 ตุลาคม 2561 ณ สาธารณรัฐสิงคโปร์ ซึ่งเอกสารดังกล่าวมีสาระสำคัญเป็นการแสดงเจตนารมณ์ร่วมกันที่จะขับเคลื่อนความร่วมมือด้านความมั่นคงและเสริมสร้างความเป็นหุ้นส่วนกับประเทศคู่เจรจาเพื่อให้อาเซียนมีความเข้มแข็งอย่างเป็นรูปธรรมและเพื่อเสริมสร้างขีดความสามารถให้กับอาเซียนในการป้องกันและเตรียมความพร้อมในการรับมือกับความท้าทายด้านความมั่นคงของภูมิภาค

**9. เรื่อง ขออนุมัติให้ความช่วยเหลือสาธารณรัฐประชาธิปไตยประชาชนลาวในการซ่อมแซมบูรณะ ความเสียหายสะพานมิตรภาพ 3 (นครพนม – คำม่วน) และสะพานมิตรภาพ 4 (เชียงของ –ห้วยทราย)**

 คณะรัฐมนตรีมีมติอนุมัติให้ความช่วยเหลือแบบให้เปล่าแก่รัฐบาลสาธารณรัฐประชาธิปไตยประชาชนลาว (สปป.ลาว) ในการซ่อมแซมบูรณะความเสียหายสะพานมิตรภาพ 3 (นครพนม – คำม่วน) และสะพานมิตรภาพ 4 (เชียงของ – ห้วยทราย) ในวงเงิน 27 ล้านบาท โดยการโอนเปลี่ยนแปลงเงินจัดสรรงบประมาณรายจ่าย (เงินเหลือจ่าย) ประจำปีงบประมาณ พ.ศ. 2561 ของกรมทางหลวง ตามที่กระทรวงคมนาคม (คค.) เสนอ

 สำหรับวงเงินงบประมาณในการซ่อมแซมบูรณะนั้น ให้ คค. โดยกรมทางหลวงคำนึงถึงแหล่งเงินนอกงบประมาณ และเร่งดำเนินการขอทำความตกลงในรายละเอียดค่าใช้จ่ายให้ทันต่อสถานการณ์อย่างเหมาะสมกับสำนักงบประมาณ (สงป.) อีกครั้งหนึ่ง ทั้งนี้ ให้กรมทางหลวงปฏิบัติตามกฎหมาย ระเบียบ ข้อบังคับ และ มติคณะรัฐมนตรีที่เกี่ยวข้อง ตลอดจนมาตรฐานของทางราชการให้ถูกต้องครบถ้วน โดยคำนึงถึงประโยชน์สูงสุด ของทางราชการเป็นสำคัญด้วย ตามความเห็นของ สงป. และให้ คค. รับความเห็นของกระทรวงการต่างประเทศไปพิจารณาดำเนินการต่อไปด้วย

 **สาระสำคัญของเรื่อง**

 กระทรวงคมนาคม รายงานว่าการให้ความช่วยเหลือแบบให้เปล่าแก่รัฐบาลสาธารณรัฐประชาธิปไตยประชาชนลาว (สปป.ลาว) ในการซ่อมแซมบูรณะความเสียหายสะพานมิตรภาพ 3 (นครพนม – คำม่วน) และสะพานมิตรภาพ 4 (เชียงของ – ห้วยทราย) ในวงเงิน 27 ล้านบาท เนื่องจาก สปป.ลาว ไม่สามารถ ตั้งงบประมาณสำหรับการซ่อมแซมเร่งด่วนฉุกเฉินในครั้งนี้ได้ ตามเงื่อนไขที่กำหนดไว้ในความตกลงระหว่างรัฐบาล แห่งราชอาณาจักรไทยและรัฐบาลแห่ง สปป.ลาว ว่าด้วยกรรมสิทธิ์การใช้ การบริหาร และการบำรุงรักษาสะพานมิตรภาพ 3 (นครพนม – คำม่วน) และ 4 (เชียงของ – ห้วยทราย) ซึ่งกำหนดให้ประเทศไทยและ สปป.ลาว ร่วมกันออกค่าใช้จ่ายในการบำรุงรักษาและซ่อมแซมสะพานและส่วนประกอบของสะพานฝ่ายละครึ่งหนึ่ง และสะพานมิตรภาพทั้งสองแห่งมีความจำเป็นต้องได้รับการซ่อมแซมโดยด่วน มิเช่นนั้น อาจส่งผลกระทบต่อการขนส่งสินค้าและการเดินทางของประชาชน รวมถึงเกิดความสูญเสียทางเศรษฐกิจและการค้าของทั้งสองประเทศ (ปัจจุบันสะพานมิตรภาพ 3 และ 4 ยังเปิดใช้งานตามปกติเนื่องจากเป็นสะพานสำคัญที่ใช้ในการสัญจรของประชาชนและขนส่งสินค้าระหว่างประเทศ โดยกรมทางหลวงและกรมขัวทาง สปป.ลาว ได้ร่วมกันกำหนดมาตรการเพื่อป้องกันความเสียหาย ที่อาจเกิดขึ้นเพิ่มเติม เช่น จำกัดความเร็วไม่เกิน 30 กิโลเมตร/ชั่วโมง และควบคุมน้ำหนักรถบรรทุกให้เป็นไปตามพิกัดที่กำหนดอย่างเคร่งครัด โดยเริ่มดำเนินมาตรการ ตั้งแต่เดือนมกราคม 2561 เป็นต้นมา)

**10. เรื่อง การรับรองเอกสารผลการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ครั้งที่ 8 และการประชุมที่เกี่ยวข้องกับประเทศคู่เจรจา ณ เมืองยอกยาการ์ตา สาธารณรัฐอินโดนีเซีย**

 คณะรัฐมนตรีมีมติเห็นชอบและอนุมัติตามที่กระทรวงวัฒนธรรม (วธ.) เสนอ ดังนี้

 1. เห็นชอบต่อร่างปฏิญญายอกยาการ์ตาว่าด้วยการน้อมรับหลักการวัฒนธรรมแห่งการป้องกันเพื่อเสริมสร้างอัตลักษณ์อาเซียนสำหรับการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ครั้งที่ 8 และการประชุมที่เกี่ยวข้องกับประเทศคู่เจรจา

 2. อนุมัติให้รัฐมนตรีว่าการกระทรวงวัฒนธรรมในฐานะหัวหน้าคณะผู้แทนไทยในการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ครั้งที่ 8 และการประชุมที่เกี่ยวข้องกับประเทศคู่เจรจา รับรองในร่างปฏิญญายอกยาการ์ตาฯ สำหรับการประชุมดังกล่าว

 3. หากมีการปรับเปลี่ยนถ้อยคำของร่างปฏิญญาที่ไม่ส่งผลกระทบต่อสาระสำคัญ หรือที่ไม่ขัดต่อผลประโยชน์ของประเทศไทย ก่อนจะมีการรับรองและเห็นชอบเอกสารดังกล่าว ให้ วธ. สามารถดำเนินการได้โดยไม่ต้องเสนอคณะรัฐมนตรีพิจารณาอีกครั้ง

 **สาระสำคัญของร่างปฏิญญายอกยาการ์ตาว่าด้วยการน้อมรับหลักการวัฒนธรรมแห่งการป้องกันเพื่อเสริมสร้างอัตลักษณ์อาเซียน (Yogyakarta Declaration on Embracing the Culture of Prevention to Enrich the ASEAN Identity) (สถานะล่าสุด)** มีสาระสำคัญเกี่ยวกับการสนับสนุนวัฒนธรรมการป้องกัน โดยเฉพาะการส่งเสริมวัฒนธรรมแห่งสันติภาพและความเข้าใจระหว่างวัฒนธรรม และส่งเสริมวัฒนธรรมในการสนับสนุนคุณค่าของทางสายกลางผ่านความร่วมมือข้ามสาขาและระหว่างเสาความร่วมมือในด้านต่าง ๆ ในอาเซียน ทั้งนี้ ปฏิญญาดังกล่าวส่งเสริมการลดความขัดแย้งระหว่างกัน ซึ่งจะนำไปสู่ความเข้าใจในความแตกต่างระหว่างวัฒนธรรม ตลอดจนความเข้าใจในลักษณะเฉพาะของประชากรและสังคมที่หลากหลายในอาเซียน ซึ่งการให้ความเห็นชอบต่อปฏิญญาดังกล่าว จะเป็นการสนับสนุนความร่วมมือของไทยกับประเทศสมาชิกอื่น ๆ เพื่อดำเนินงานด้านวัฒนธรรมเชิงปฏิบัติอันนำไปสู่สันติภาพในภูมิภาคต่อไป

 โดยการประชุมดังกล่าวจะมีขึ้นระหว่างวันที่ 21 – 25 ตุลาคม 2561 ณ เมืองยอกยาการ์ตา สาธารณรัฐอินโดนีเซีย

**11. เรื่อง การรับรองร่างปฏิญญารัฐมนตรีหัวข้อ “Navigating policy with data to leave no one**

**behind” สำหรับการประชุมคณะกรรมการด้านสถิติภายใต้เอสแคป สมัยที่ 6**

 คณะรัฐมนตรีมีมติเห็นชอบต่อร่างปฏิญญารัฐมนตรีหัวข้อ “Navigating policy with data to leave no one behind” สำหรับการประชุมคณะกรรมการด้านสถิติภายใต้เอสแคป สมัยที่ 6 ตามที่กระทรวงดิจิทัลเพื่อเศรษฐกิจและสังคม (ดศ.) เสนอ ทั้งนี้ ในกรณีที่มีความจำเป็นต้องปรับปรุงถ้อยคำที่มิใช่สาระสำคัญ และไม่ขัดต่อหลักการที่คณะรัฐมนตรีได้ให้ความเห็นชอบไว้ ให้ ดศ. ดำเนินการได้ โดยให้เสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ได้รับจากการปรับปรุงดังกล่าว

 **สาระสำคัญของร่างปฏิญญารัฐมนตรีหัวข้อ “Navigating policy with data to leave no one behind”** เป็นบันทึกเจตนารมณ์ของรัฐมนตรี และตัวแทนของสมาชิกและสมาชิกสมทบของคณะกรรมาธิการเศรษฐกิจและสังคมแห่งสหประชาชาติสำหรับเอเชียและแปซิฟิก ณ ที่ประชุมคณะกรรมการด้านสถิติภายใต้เอสแคป สมัยที่ 6 ระหว่างวันที่ 16 – 19 ตุลาคม 2561 ณ กรุงเทพมหานคร โดยร่างปฏิญญาฯ เป็นเอกสารด้านนโยบายสำหรับดำเนินการตามวาระเพื่อการพัฒนาที่ยั่งยืน ค.ศ. 2030 เพื่อร่วมกันติดตามและประเมินผลการดำเนินการตามวาระเพื่อการพัฒนาที่ยั่งยืน ค.ศ. 2030 ทั้งในระดับภูมิภาคและระดับโลก สาระสำคัญของร่างปฏิญญาฯ มีดังนี้

 1. ข้อมูลสถิติที่เชื่อได้และทันต่อเวลา เป็นสิ่งที่ขาดไม่ได้ต่อการตัดสินใจ ต่อนโยบายและต่อหลักการพื้นฐานของความโปร่งใสและการตรวจสอบได้

 2. สถิติทางการ (Official Statistics) เป็นองค์ประกอบที่ขาดไม่ได้ในระบบสารสนเทศของสังคมประชาธิปไตย ที่ให้บริการแก่รัฐบาล เศรษฐกิจ และสาธารณชน

 3. การปฏิรูปการผลิตและการใช้ข้อมูลสถิติทางการ จำเป็นต่อความสำเร็จในการดำเนินการตามวาระเพื่อการพัฒนาที่ยั่งยืน ค.ศ. 2030 (the 2030 Agenda for Sustainable Development)

 4. การมีสถิติทางการและสถิติทางการถูกนำไปใช้ประโยชน์เพื่อการวิเคราะห์ที่มีประสิทธิผลและการตัดสินใจนโยบายที่โปร่งใส

 5. ความพยายามของประชาคมสถิติของภูมิภาคเอเชียและแปซิฟิก ในการพัฒนาสถิติทางการ เพื่อติดตามวาระเพื่อการพัฒนาที่ยั่งยืน ค.ศ. 2030 ผ่านวิสัยทัศน์ว่า ภายใน ค.ศ. 2030 ระบบสถิติแห่งชาติจะได้รับการพัฒนาและเสริมสร้างให้สามารถมีบทบาทนำ สร้างผลผลิตและบริการอย่างมีนวัตกรรม เชื่อถือได้และทันต่อเวลา เพื่อตอบสนองความต้องการด้านสถิติที่เร่งด่วนและเพิ่มมากขึ้นเรื่อย ๆ

 6. ประชาคมสถิติของภูมิภาคเอเชียและแปซิฟิกจะปรับปรุงกระบวนงานทางสถิติเสริมสร้างทักษะใหม่ ๆ และพัฒนาสถิติ ให้เกิดการวิเคราะห์อย่างบูรณาการ เพื่อขับเคลื่อนการดำเนินการตามวาระเพื่อการพัฒนาที่ยั่งยืน ค.ศ. 2030

 7. การดำเนินการเพื่อบรรลุวิสัยทัศน์ อยู่เหนือขีดความสามารถของระบบสถิติแห่งชาติ และต้องการความร่วมมือจากหน่วยงานทุกหน่วยงานในรัฐบาล ในการยึดหลักการการเชื่อมโยงนโยบายกับข้อมูล การจัดสรรงบประมาณให้กับระบบสถิติแห่งชาติและการพัฒนาให้หน่วยงานสถิติในชาติสามารถทำงานร่วมกันอย่างบูรณาการเป็นหนึ่งเดียว

 8. การดำเนินการตามวิสัยทัศน์ร่วมอย่างบูรณาการและร่วมแรง ร่วมใจ ระหว่างผู้กำหนดนโยบายและผู้ผลิตสถิติ ผ่านข้อปฏิบัติการในระดับชาติ ดังนี้

 8.1 จะมีการบูรณการการพัฒนาด้านสถิติ เข้าไปสู่นโยบายและแผนการพัฒนาระดับชาติ โดยมีการกำหนดเป้าหมายสำหรับการพัฒนาด้านสถิติ

 8.2 จะมีการเสริมสร้างความเข้มแข็งและพัฒนากรอบการติดตามระดับชาติ เพื่อการสร้างหลักฐานที่มั่นคงสำหรับการพัฒนานโยบายและการติดตาม ตามความเหมาะสม

 8.3 จะมีการจัดตั้งหน่วยที่ปรึกษาระดับสูงในระบบสถิติแห่งชาติ เพื่อทำหน้าที่เป็นตัวแทนในการกำหนดความต้องการและความสนใจของผู้กำหนดนโยบายและผู้ใช้ข้อมูลอื่น ๆ

 8.4 จะกำหนดหน้าที่ ความรับผิดชอบ และกลไกการประสานงานของระบบสถิติแห่งชาติ ในส่วนที่จำเป็น

 8.5 ให้อำนาจแก่หัวหน้าสำนักงานสถิติแห่งชาติ ในการรับบทบาทนำในการประสานงานของระบบสถิติแห่งชาติ

 8.6 จะพัฒนากฎระเบียบและกลไกเชิงสถาบันที่จำเป็น ตามความเหมาะสม ในการทำให้ระบบสถิติแห่งชาติสามารถใช้ประโยชน์จากเทคโนโลยีสมัยใหม่ได้อย่างเต็มที่

 8.7 จะพัฒนาการสื่อสารข้อมูลสถิติ และเสริมสร้างองค์ความรู้ด้านสถิติ เพื่ออำนวยการให้เกิดการนำข้อมูลไปวิเคราะห์อย่างแม่นยำและเกิดผล ในกระบวนการจัดทำนโยบายและการบริหารจัดการภาครัฐที่โปร่งใสเพื่อนำไปสู่ความมุ่งหมายที่จะไม่ทิ้งใครไว้เบื้องหลัง

 8.8 จะทบทวนนโยบาย ยุทธศาสตร์ระดับชาติ และกฎระเบียบต่าง ๆ ตามความเหมาะสม

 9. ร้องขอให้เครือข่ายหน่วยงานด้านการพัฒนา สนับสนุนความช่วยเหลือด้านเทคนิคและงบประมาณ

 10. ร้องขอให้เลขาธิการ (ของเอสแคป)

 10.1 สนับสนุนประเทศสมาชิกในการดำเนินการตามวิสัยทัศน์ให้เกิดขึ้นอย่างบูรณาการ

และเป็นไปตามแผนงานของภูมิภาคเอเชียและแปซิฟิก ในการดำเนินการตามวาระการพัฒนาที่ยั่งยืน

 10.2 ร่วมมือกับหน่วยงานด้านการพัฒนา และผู้มีส่วนได้ส่วนเสีย เพื่อทำให้การดำเนินการ

ตามปฏิญญานี้และวิสัยทัศน์ร่วม มีความก้าวหน้าต่อเนื่อง มีการประสานงานและมีประสิทธิภาพ

 10.3 จัดทำภาพรวมของความก้าวหน้าในการดำเนินการตามปฏิญญาฯ ทุก ๆ สองปี เพื่อ

เข้าสู่การทบทวนโดยคณะกรรมการสถิติของเอสแคป

|  |
| --- |
| **แต่งตั้ง** |

**12. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงเกษตรและสหกรณ์)**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งข้าราชการพลเรือนสามัญ สังกัดกระทรวงเกษตรและสหกรณ์ ให้ดำรงตำแหน่งประเภทบริหารระดับสูง จำนวน 7 ราย ดังนี้

 1. **นายพิศาล พงศาพิชณ์** รองเลขาธิการสำนักงานมาตรฐานสินค้าเกษตรและอาหารแห่งชาติ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นายเข้มแข็ง ยุติธรรมดำรง** รองอธิบดีกรมพัฒนาที่ดิน ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นายประสงค์ ประไพตระกูล** รองอธิบดีกรมส่งเสริมการเกษตร ดำรงตำแหน่ง ผู้ตรวจราชการกระทรวง สำนักงานปลัดกระทรวง

 4. **นายวีรชาติ เขื่อนรัตน์** รองอธิบดีกรมปศุสัตว์ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 5. **นายสำราญ สาราบรรณ์** รองอธิบดีกรมส่งเสริมการเกษตร ดำรงตำแหน่ง อธิบดีกรมส่งเสริมการเกษตร

 6. **นายกฤษณพงศ์ ศรีพงษ์พันธุ์กุล** รองอธิบดีกรมการข้าว ดำรงตำแหน่ง อธิบดีกรมการข้าว

 7. **นางสาวศิริพร บุญชู** รองอธิบดีกรมวิชาการเกษตร ดำรงตำแหน่ง อธิบดีกรมหม่อนไหม

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณอายุราชการ และทดแทนตำแหน่งที่ว่าง

**13. เรื่อง แต่งตั้งผู้ว่าการการไฟฟ้านครหลวง**

 คณะรัฐมนตรีมีมติเห็นชอบการแต่งตั้ง **นายกีรพัฒน์ เจียมเศรษฐ์** ดำรงตำแหน่งผู้ว่าการการไฟฟ้านครหลวง (ผู้ว่าการ กฟน.) และการกำหนดอัตราค่าตอบแทนตามที่กระทรวงมหาดไทยเสนอ (ตามมติคณะกรรมการการไฟฟ้านครหลวงในการประชุมครั้งที่ 698 เมื่อวันที่ 23 สิงหาคม 2561 และครั้งที่ 699 เมื่อวันที่ 20 กันยายน 2561) โดยให้มีผลตั้งแต่วันที่ลงนามในสัญญาจ้าง แต่ไม่ก่อนวันที่คณะรัฐมนตรีมีมติ ส่วนค่าตอบแทนและสิทธิประโยชน์อื่น รวมทั้งเงื่อนไขการจ้าง และการประเมินผลการปฏิบัติงานให้เป็นไปตามความเห็นของกระทรวงการคลัง ทั้งนี้ ให้นายกีรพัฒน์ เจียมเศรษฐ์ ลาออกจากการเป็นพนักงานรัฐวิสาหกิจก่อนลงนามในสัญญาจ้างด้วย

**14. เรื่อง การแต่งตั้งกรรมการในคณะกรรมการส่งเสริมการจัดประชุมและนิทรรศการ**

 คณะรัฐมนตรีมีมติเห็นชอบตามที่รองนายกรัฐมนตรี (นายสมคิด จาตุศรีพิทักษ์) เสนอแต่งตั้ง

**นายศุกรีย์ สิทธิวนิช** ดำรงตำแหน่งกรรมการผู้ทรงคุณวุฒิในคณะกรรมการส่งเสริมการจัดประชุมและนิทรรศการ แทน นายธงชัย ศรีดามา ที่จะพ้นจากตำแหน่งในวันที่ 22 ตุลาคม 2561 เนื่องจากมีอายุครบเจ็ดสิบปีบริบูรณ์ ทั้งนี้ ตั้งแต่วันที่ 22 ตุลาคม 2561 เป็นต้นไป

**15. เรื่อง แต่งตั้งกรรมการในคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้ง **นายจิตเกษม พรประพันธ์** ผู้อำนวยการสำนักเศรษฐกิจอุปทาน ฝ่ายเศรษฐกิจมหภาค สายนโยบายการเงิน เป็นกรรมการผู้แทนธนาคารแห่งประเทศไทย ในคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527 แทน นายสุวัชชัย ใจข้อ กรรมการผู้แทนธนาคารแห่งประเทศไทยเดิม ทั้งนี้ ตั้งแต่วันที่ 16 ตุลาคม 2561 เป็นต้นไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้งข้าราชการพลเรือนสามัญ ให้ดำรงตำแหน่งประเภทบริหารระดับสูง กระทรวงแรงงาน จำนวน 2 ราย ดังนี้

 1. ให้ **นางเพชรรัตน์ สินอวย** พ้นจากตำแหน่ง รองปลัดกระทรวง (นักบริหารสูง) สำนักงานปลัดกระทรวง กระทรวงแรงงาน และแต่งตั้งให้ดำรงตำแหน่ง อธิบดี (นักบริหารสูง) กรมการจัดหางาน กระทรวงแรงงาน

 2. ให้ **นายวิวัฒน์ จิระพันธุ์วานิช** พ้นจากตำแหน่ง ผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงแรงงาน และแต่งตั้งให้ดำรงตำแหน่ง รองปลัดกระทรวง (นักบริหารสูง) สำนักงานปลัดกระทรวง กระทรวงแรงงาน

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหาร ระดับสูง (กระทรวงอุตสาหกรรม)**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งข้าราชการพลเรือนสามัญ จำนวน 2 ราย ให้ดำรงตำแห่งประเภทบริหาร ระดับสูง ดังนี้

 1. **นายประกอบ วิวิธจินดา** รองอธิบดี (นักบริหาร ระดับต้น) กรมโรงงานอุตสาหกรรม กระทรวงอุตสาหกรรม ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงอุตสาหกรรม

 2. **นายเอกภัทร วังสุวรรณ** รองเลขาธิการ (นักบริหาร ระดับต้น) สำนักงานคณะกรรมการอ้อยและน้ำตาลทราย กระทรวงอุตสาหกรรม ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงอุตสาหกรรม

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**18. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอการแต่งตั้ง **นายสมชาย**

**ชาญณรงค์กุล** ให้ดำรงตำแหน่งข้าราชการการเมือง ตำแหน่งที่ปรึกษารองนายกรัฐมนตรี (พลเอก ฉัตรชัย สาริกัลยะ) ทั้งนี้ ตั้งแต่วันที่ 16 ตุลาคม 2561 เป็นต้นไป

..............................